ნორიკა ფუჯივარა

ნორიკა ფუჯივარა ( დ. 28 ივნისი 1971) — იაპონელი მსახიობი, მოდელი და სილამაზის კონკურსის გამარჯვებული. 1992 წელს გახდა მის ნიპონი და იყო ექსკლუზიური მოდელი CanCam-ის მოდის ჟურნალში. მონაწილეობა მიუღია სხვადასხვა რეკლამებში, ტელესერიალებში და იაპონიაში გადაღებულ არაერთ ფილმში.

ბიორგარია
კარიერა

ფუჯივარა დაიბადა ნიშინომიაში, ჰიოგოს პრეფექტურაში. რამდენიმე წლის სამოდელო კარიერის შემდეგ, ჟურნალისტად და პრესის წარმომადგენლად დაიწყო მუშაობა. მათ შორის იყო იაპონურ-კორეული მეგობრობის ელჩი 2002 წლის FIFA-ს მსოფლიო ჩემპიონატის დროს, აშუქებდა 2004 წლის ოლიმპიურ თამაშებს საბერძნეთიდან, ეწვია ავღანეთს და გამართა ფოტოგამოფენა იქვე. ფუჯივარა ადრე იყო სტუმარი წამყვანი და ინტერვიუების ავტორი K-1-ის მსხვილ შოუებზე, სანამ 2006 წელს ვაკა ინოუ არ შეცვლიდა.

ფუჯივარამ ასევე იმუშავა ვიდეოთამაშებისა და ანიმეების ინდუსტრიაში, მისი ბოლო ნამუშევარია მთავარი პერსონაჟის, ალისიას როლი თამაშში Project Minerva (PlayStation 2, 2002) რაზმზე დაფუძნებული, რეალურ დროში მიმდინარე ნახევრად-RPG ჟანრის თამაში, სადაც მოთამაშეები ებრძვიან დაუმორჩილებელ რობოტებს. თამაშის განახლებული ინგლისური ვერსია, დამატებული მისიებით, გამოვიდა სახელწოდებით Project Minerva Professional, ბრიტანულმა Midas Interactive-მა გამოსცა. ფუჯივარამ ასევე გაახმოვანა პრინცესა ფიონა შრეკის იაპონურად გახმოვანებულ ფილმებში.

ფუჯივარამ ერთი თვე გაატარა აშშ-ში ჰოუმსტეი პროგრამით, სადაც ცხოვრობდა ამერიკელ ოჯახთან ერთად, და კვლავ აგრძელებს ინგლისურის სწავლას. გავრცელებული ინფორმაციით, მას იმედი აქვს, რომ ერთ დღეს ითამაშებს ინგლისურენოვან ფილმში, რომელიც დასავლეთში მაგალითად, აშშ-ში ან დიდ ბრიტანეთში იქნება გადაღებული. მან უკვე გამოიყენა თავისი უნარები ინგლისურ ენაში ფილმში China Strike Force (იაპონიაში ცნობილი როგორც Spy_N, სადაც "N" აღნიშნავს "ნორიკას"), რომელშიც მონაწილეობდნენ აარონ კუოკი, მარკ დაკასკოსი და კულიო. 2007 წელს ფუჯივარა ინდოეთს ეწვია, რათა შეხვედროდა ანანდ კუმარს და გადაეღო დოკუმენტური ფილმი მის Super 30 პროგრამაზე.

ფუჯივარას ასევე ჰქონდა მთავარი როლი ფილმის ადაპტაციაში Great Teacher Onizuka, სადაც ის ასრულებდა ნახევრად რომანტიკულ როლს ტაკაში სორიმაჩისთან ერთად.

პოლიტიკური განცხადება

2013 წლის სექტემბერში ფუჯივარამ საჯაროდ გააკრიტიკა იაპონიის პარლამენტში (დაიეტში) განსახილველი სახელმწიფოს საიდუმლოებათა კანონპროექტი. მან თავის ვებსაიტზე დაწერა: „როგორც კი ეს კანონპროექტი გაფორმდება, ადამიანები, რომლებიც ინტერნეტით (ან სხვა გზებით) სიმართლეს დაწერენ, დაისჯებიან... როცა ყველა იმ შედეგზე ვფიქრობ, რაც ამას შეიძლება მოჰყვეს, ეს ძალიან მაწუხებს.“

მისმა კომენტარმა დიდი ყურადღება მიიპყრო, რადგან ფუჯივარა იაპონიის წითელი ჯვრის საზოგადოების ელჩია და ცოტა ხნით ადრე მიიღო Nikkei Social Initiative Award ჯილდო საზოგადოების წინაშე გაწეული წვლილისთვის. მას საზოგადოებაში შეადარეს ტარო იამამოტოს, კიდევ ერთ ტელევარსკვლავს, რომელმაც ცოტა ხნის წინ დაარღვია იაპონური ტრადიცია და პოლიტიკური მოსაზრება ღიად გამოთქვა.

პირადი ცხოვრება

ფუჯივარა 2007 წლის 17 თებერვალს დაქორწინდა ოსაკაში მოღვაწე კომიკოს ტომონორი ჯინაიზე. ქორწინება გაიმართა იკუტას ტაძარში, კობეს ქალაქში, ჰიოგოს პრეფექტურაში. მათი რომანი ფართო პოპულარობით სარგებლობდა საზოგადოებაში და მედიის ყურადღების ცენტრში იყო. 2009 წლის 19 მარტს ხმები გავარდა მათი განქორწინების მოახლოების შესახებ.

ფუჯივარამ მეორედ იქორწინა კაბუკის მეექვსე თაობის მსახიობზე, კატაოკა აინოსუკე VI-ზე, 2016 წლის 23 სექტემბერს. წყვილი ტრადიციულ იაპონურ საქორწინო ტანსაცმელში იყო გამოწყობილი. ქორწილის სუფრა გაიმართა ტოკიოს იმპერიულ სასტუმროში 2016 წლის 28 სექტემბერს იმავე ადგილას, სადაც წელიწადის დასაწყისში მათი ქორწინების შესახებ პრესკონფერენციაც ჩატარდაThe Japan Times March 31, 2016.

მასაში ტაშირო
ფუჯივარა ერთ დროს მასპინძლობდა სპორტულ გადაცემას სახელწოდებით SRS, რომელიც გადიოდა Fuji Television-ზე ტელევარსკვლავ მასაში ტაშიროსთან ერთად. არსებობდა ხმები იმის შესახებ, რომ ტაშიროს შესაძლოა ფარულად დაემონტაჟებინა დამალული კამერა ქალების საპირფარეშოში, რათა ფუჯივარა და სხვა ქალები ჩუმად გადაეღო ტანსაცმლის გამოცვლის ან საპირფარეშოს გამოყენების დროს. თუმცა, ამ სავარაუდო ელექტრონული მეთვალყურეობის შედეგად გადაღებული არც ვიდეო და არც სურათები არასდროს გამოჩენილა.

სქოლიო

კატეგორია:იაპონელები
კატეგორია:იაპონელი ქალები
კატეგორია:იაპონელი მსახიობები
კატეგორია:ცოცხალი ადამიანები